text:
Contoh Carpon Basaha / Basa Sunda Karya Mamat Sasmita
Carpon : MA INUNG NGARAWU TANEUH
Ku : MAMAT SASMITA
Imah téh pikabetaheun najan ayana di pasisian. Disebut di pasisian téh pédah wé deukeut wates kota. Imah camperenik, modél kaayeunakeun, minimalis téa cenah. Atuh da hayang imah di tengah kota Bandung mah beu pimanaeun, pisabaraheun hargana jeung geus euweuh lahan ongkoh. Meuli imah didieu gé meureun geus diitung, sakumaha anggangna ti tempat pagawéan, wayah kumaha macétna di jalan, wayah kumaha kudu nganteur budak ka sakola jeung sajabana ti éta. Tapi aya untungna lantaran padeukeut jeung pilemburan, padeukeut jeung pasawahan, disebut untung téh pédah wé hawana seger kénéh, teu cara di tengah kota, bayeungyang jeung haringhang.
Keur Ma Inung mah genah wé nu aya, diangkir ka kota téh. Mangpuluh-puluh taun cicing di pilemburan, najan sapopoé jadi guru sakola dasar gé angger wé ulin ka Bandung mah arang langka. Can lila pangsiun tina guru téh aya kana lima bulan mah, sanggeus pangsiun asa euweuh cabak, kadangkala ngarasa kesel. Komo sanggeus salakina miheulaan mulih ka jati mulang kaasal. Hirup asa cuang cieung. Matakna waktu diangkir ka kota ku anakna, giak nyanggupan. Keur Ma Inung nu kaimpleng téh bakal resep ngasuh incu. Mangkaning incuna téh aya dua, nu hiji awewe kakarar sakola di SD kelas hiji, ari nu saurang deui lalaki kakara umur opat taun jalan. Keur meujeuhna kembang buruan, lucu ku capétangna.
Bageur boga minantu téh, karasa kanyaahna, ari ngobrol omhang teu weléh nyeuleukeuteuk seuri Geus aya kana sabulanna bareng jeung anakna téh. Sapopoé ngasuh incu, nu leutik nu gedé, ari nu gedé mah sanggeus balik sakola, malah apan dipapagkeunana ka sakola gé ku Ma Inung, kana béca nu geus ngalanggan.
Ari kaprak keprek di imah mah aya nu babantu, budak lanjang ti Cilacap, alus deuih budak téh, gawéna getén, masak pinter, nyeuseuh beresih, sagala pagawéan kasiwer, kapaké deuih.
Anakna jeung minantuna tara aya di imah da duanana digawé. Nyiar kipayah keur hirup jeung huripna kulawarga. Resep ngasuh incu téh, cék pikirna teu béda jeung ngasuh barudak di sakola jaman keur ngaguruan kénéh kelas hiji SD. Tapis pisan jeung apal kana lilingeranana ngasuh budak. Ongkoh deuih incuna mah euweuh nu bangor, euweuh nu pikakeuheuleun, sigana perbawa ti indung bapana nu bageur. Incuna mah tara nepi ka ceurik lolongséran pédah teu diturut kahayangna. Tara kaciri hayang jajan di warung, atawa hayang meuli cocooan, éstu barang dahar téh cukup ku nu aya di imah, kitu deui cocoan.
Lain pédah di imah sagala aya, atawa owel ku duit keur jajan, tapi dibiasakeun ti leuleutik, dibiasakeun tara jajan, dibiasakeun tara barangbeuli sakahayang budak. Atuh da sok teu resep mun ningali budak leutik ngarenghik hayang jajan, teu kaop ningali warung, komo mun bari keur nyémah.
Bada isa, incuna nu leutik dipépéndé ku Ma Inung, dihariringan ku pupujian, digeberan ku tungtung samping, budak téh reup saré tibra, bari leungeunna nangkeup ka Ma Inung.
Ma Inung neuteup beungeut budak, buukna diusapan, celengok dicium. Kasép budak téh.
Anteb neuteup beungeut budak, teu karasa dina kongkolak panon Ma Inung aya nu hérang ngagéndang, celengok deui budak dicium. Majarkeun sok leuwih nyaah ka nu jadi incu, ieu pisan nu karasa ku Ma Inung. Ditahan téh naha kalah ka beuki merebey cimata.
Kulutrak kana panto aya nu muka, minantuna rék mindahkeun anakna, ningali Ma Inung reumbay cimata téh kalah ngaheugeu, neuteup.
“Ka dieu geulis, yap kana pangkuan ema.”
Minantuna ngagoloyoh, “Ema téh teu damang?” pokna.
“Henteu geulis, ema mah reumbay cimata téh bakating ku bagja, kuduna mah…,” teu kebat ngomongna.
“Kedahna naon ema?”
Ma Inung ngahuleng, semu nu hanjakal kalepasan ngomong.
“Geulis, ieu kabagjaan téh lain milik ema sorangan, kuduna mah aya deui nu ngarasakeunana, nyaéta akina ieu si kasep,” ngomongna téh bari ngusapan incuna nu keur saré ngageubra.
Dikitukeun téh minantuna nangkeup ka Ma Inung, bet teu ku hanteu deuih kalah ngiluan merebey cimata. Aya nu nyedek dina angen, aya nu nu nyodok kana tikoro.
“Ma,” cenah bari nangkeup beuki pageuh.
“Ema téh hayang norowéco, ema téh hayang sagala diomongkeun ka si jenat kumaha lucuna ieu si kasép, kumaha pinterna si geulis. Ema téh hayang nyarandé kana dadana, hayang ngadéngékeun keteg jantungna. Tengtrem nyarandé dina dadana mah, ema gé sok diusapan, bari manéhna murintil-murintil buuk ema. Ema téh hayang mencétan taktakna nu mindeng karasa cangkeul, ema téh hayang ngabalur tonggongna ku minyak gosok, waas ku teurabna. Mun inget ka dinya ema sok merebey cimata, inget ku bélana, inget ku heureuyna, inget ku poksangna.Mun ema rungsing ku pagawéan, manéhna sok ngabeberah, sok ngarancét pundak bari heureuy noélan iga. Ema mah asa diheulang.”
Enya kaharti ari kituna mah, salakina Ma Inung maot ngadadak, teu kungsi gering heula, keur solat subuh teu cengkat deui. Cék omong batur mah cenah serangan jantung, aya deui nu nyebutkeun kasakit angin duduk. Maotna téh sababaraha minggu sanggeus Ma Inung nampa SK pangsiun.
Minantuna nginghak lalaunan dina lahunan.
“Geulis urang du’akeun yu.” Ma Inung cengkat, bari nyengkatkeun minantuna, tuluy ka cai rék wudu. Minantuna mah regeyeng ngangkat anakna dipindahkeun saréna ka kamarna.
Biasa ari poé Saptu téh Ma Inung mah sok saged, maké baju olah raga, di topi, disapatu atuh incuna nu leutik gé sok dibawa, sarua maké baju olah raga, sarua sina maké topi, maké sapatu.
Ari poé Saptu mah anakna jeung minantuna araya di imah, teu digawé, jadi nu nganteurkeun ka sakola atawa ngajemput incuna nu gedé téh bisa ku indung bapana. Ma Inung mah laluasa ngadon olah raga, ngurilingan komplék, leumpang wé bari ngasuh incuna nu leutik
Harita gé kakara balik ka imah téh méh jam sapuluh, padahal inditna téh ti jam genep mula, rebun kénéh. Sapatu kalotor pinuh ku leutak, atuh bajuna gé sarua kalotor, malah sapatu olah raga nu Ma Inung mah dijingjing, incuna diiringkeun bari luut-léét késang.
Puguh wé anak minantu reuwaseun, disangkana labuh ka solokan.
“Resep, adé mah ameng di sawah,” kitu cek incuna Ma Inung, hariweusweus, ngomongna semu cadél.
“Enya, tadi téh ema ngilu tandur, nu kasep mah ulukutek wé dina leutak,” cék Ma Inung, beungeut Ma Inung semu beureum, tayohna kapanasan, jeung cémong ku leutak.
Anakna Ma Inung jeung minantuna teu lémék teu carék, ukur neuteup ka anakna jeung ka Ma Inung. Kudu ngomong naon atuh, rék nyalahkeun sieun Ma Inung kasigeung, rék nganaha-naha ma enya ka kolot.
“Ibak yu,” minantuna Ma Inung ngajak budakna bari ngalaan sapatuna nu pinuh ku leutak.
“Keun wé sina tuus heula késangna, engké we ibakna sareng ninung,” bari ngarérét ka budak.
Ma Inung sok nyebut ninung, nénéhna tina Nini Inung.
Sangeus bérés mandi jeung ngamandian incuna, Ma Inung kaprak keprek di dapur mantuan minantuna masak, kacirina téh keur nyieun angeun haseum.
Ma Inung ngomong ngarasa sono kana taneuh, ka sawah, ka kebon, kana pepelakan, kana paré, kana kekembangan kana tangkal peuteuy, kana tangkal rambutan.
“Atuda di kota mah iraha ema nincak taneuh,” kitu pokna. Sapopoé maké sendal, maké sapatu, di imah, di pakarangan, di jalan, dina mobil, tara leupas ti sendal. Hirup siga nu embung wawuh kana taneuh.
“Matakna, basa ningali aya nu tandur, ema mah gebrus wé ngilu tandur, ancrub bebelekukan.”
Ma Inung norowéco, cenah karasa kumaha ngusapanana leutak kana dampal suku, kana keuneung, kana kulit suku. Karasa leutak ngabagéakeun tungtung ramo. Karasa taneuh ngabagéakeun getih nu ngamalir dina urat-urat, geterna nyaksrak kana tonggong, kana sirah, kana buuk. Taneuh méré ajén harti hirup, méré tanaga, méré énergi positip.
Cék Ma Inung kénéh, awak urang téh kudu wanoh kana taneuh, ulah jéjérégéd mun nincak taneuh, tong poho awak urang téh asal-muasalna tina taneuh tur bakal balik deui kana taneuh. Kumaha rék mikacinta ka lemah cai mun suku gé salawasna maké dadampar, maké sapatu, maké sendal, tara antel pisan kana taneuh. Atuh moal karasa énergi positip tina taneuh kana awak téh. Di dayeuh mah hareupeun imah ditembok, di jalan maké aspal atawa dibeton, saincak-incak téh ukur aspal jeung beton, pimanaeun suku wawuh kana taneuh. Sakalieun budak teu make sapatu atawa sendal gé apan dinaha-naha, bisi kotor téa, bisi aya caing téa.
“Ieu tahu téh rék digoréng?”
“Muhun Ma.”
Ma Inung ngagoréng tahu, dibulak-balik.
“Mun ditilik-tilik ampir kabéh kadaharan asalna tina taneuh, nu matak kudu nyaah ka lemah cai, nyaah kana taneuh jeung cai téh ulah ngan ukur lalambé.” Terus Ma Inung ngomongkeun gegedén pamaréntahan nu bacéprot pidato kudu nyaah ka lemah cai, tapi sakalieun ngilu panén gé disapatu karét nu nengah bitis, da embung baseuh, embung keuna ku leutak, atuh leungeun maké kaos, sieun ateul meureun. Ucap jeung lampah patojaiah pisan. Moal enya nu kitu disebut mikacinta ka lemah cai?
Minantuna nu keur nyiksikan bawang beureum ukur unggut-unggutan, teuing ngarti teuing henteu.
“Ma, upami minggu payun urang ka Cangkudu, kersa?”
“Ka Cangkudu?” Ma Inung neuteup ka minantuna semu teu percaya.
“Muhun ma, abdi badé milarian nangka asak, aya nu pesen ti kantor, sareng kaleresan apan tétéh sakolana peré da beureum dina kalénder gé.” Incuna Ma Inung nu gedé sok disebut tétéh.
Ma Inung jigrah, kaciri dina sorot panonna. Ma Inung gumbira kaciri dina ucapna. Ma Inung hayang geura indit.
Minggu hareupna mobil nyemprung ka wétankeun, Ma Inung diuk di hareup, gigireun supir, nu nyupirna anakna, di jok tukang incu-incuna jeung minantuna. Inditna poé Jumaah sanggeus baralik gawé, bada asar, ambéh nepi ka lembur bada magrib.
Méméh Ciawi, méngkol ka kénca, brasna ka Cipanas. Di Cipanas eureun heula ngilu solat magrib, teu lila da hayang buru-buru nepi.
“Ti dieu mah jandéla mobil téh tong ditutupkeun kabéh, tong maké AC ambéh karasa hawa seger, meungpeung teu kudu mayar pajeg nyeuseup hawa téh.”
“Maksadna ma?”
“Enya, baheula mah cai gé teu kudu meuli, di lembur mah apan unggal imah gé sok nyadiakeun téko jeung cangkir di hareupeun imah, bisi aya nu ngaliwat hanaang, apan ayeuna mah cai gé kudu meuli. Sigana kaheureup mah hawa gé kudu meuli, atawa dipajeg.”
Ma Inung ngagorolang nyaritakeun cai, yén cai geus jadi barang komoditi, geus jadi inceran nu boga modal, siga nu ngabaékeun yén cai téh hak azasi, kuduna mah sumber cai téh dikokolakeun nu hadé, ulah sagawayah dijual ka nu boga modal keur dikomersilkeun. Kudu aya strategina ngokolakeun cai, jaganinggéto krisis cai beresih bakal karandapan. Hirup téh nangtung dina taneuh, nyeuseup hawa, nginum cai, ngasakeun dahareun maké seuneu. Nu encan maké duit téh ambekan, nyeuseup hawa.
Teu kebat ngobrol dina mobil téh da kaburu nepi ka imah Ma Inung di lembur Cangkudu.
Isukna, pabeubeurang sanggeus ibun tuus, Ma Inung ngahiras tatanggana néangan nangka jeung kalapa ka kebon, ari Ma Inung ngabringkeun saanak incu rék meresihan kuburan salakina.
“Bapa hidep téh keur ema mah pahlawan nu teu weléh méré inspirasi, nu teu weléh ngajurung ema sangkan betah jadi guru, nu teu weléh ngingetan sangkan hirup kudu jujur. Najan bapa hidep sapopoéna ukur tani, karasa kanyaahna, méré conto kudu disiplin, meureun karasa ku hidep gé.”
Anakna Ma Inung unggut-unggutan, enya da karasa kumaha ngajurungna hirup kudu wekel, nu kadéngé kénéh téh sual disiplin cenah sakola téh teu béda jeung melak paré. Kudu nyaho iraha tandur, iraha ngagemuk, iraha ngayuman, iraha mindo, iraha mangkas, kitu deui sakola atawa kuliah, kudu nyaho iraha ngapalkeun, iraha ulin, iraha ulangan, ulah pacorok bisi hasilna gabug.
“Ma urang témbok atuh kuburan apa téh.”
Ma Inung ngarérét ka anakna “Keun wé heula, ayeuna mah cukup ku tetengger ieu, keur ciri mah apan ieu aya hanjuang jeung samoja. Hanjuang téh tanda sangkan urang inget hiji waktu mah urang gé bakal ngahanju, nu aya di jero taneuh ukur tulang semu bodas sarua jeung tangkal samoja nu semu bodas.”
Sanggeus bérés meresihan kuburan, nyabutan jukut jeung ngadu’a, anak incuna mah dititah balik tiheula “Ema mah rék di dieu heula, sakeudeung deui,” bari ngelapan tetengger nu geus beresih.
Ma Inung candukul kénéh, nyorangan, leungeunna ngagepluk-gepluk jeung noélan taneuh kuburan nu semu hideung. Loba nu hayang diomongkeun, loba nu hayang ditepikeun. “Lalucu, saréhat, geulis jeung kasép incu téh, bagja, bagja pisan Inung mah,” ngan ukur kitu nu kedal halon kaciri dina kunyem biwirna. Kerewek kana kantong kérésék urut wadah kembang nu dipake nyekar, leungeun Ma Inung ngarawu taneuh tina luhureun kuburan, sakantong kérésék pinuh. Lalaunan cengkat, ngucapkeun salam, indit lalaunan ngajingjing taneuh dina kantong kérésék bari nyusut cimata nu ngembeng.
Pasosoré, anakna Ma Inung bébérés babawaan dina mobil, rék mulang deui ka Bandung. Dina bagasi mobil pinuh ku nangka, kalapa, sampeu, hui boléd, taneuh sakarung jeung rupa-rupa deui.
“Ma, ari ieu taneuh sakarung kanggo naon?”
“Taneuh gemuk éta téh meunang ema nyokot ti kandang domba, bawa, keur melak kembang dina pot, apan di Bandung mah taneuh gé kudu meuli.”
Ma Inung nyuruntul kana bagasi mobil “Éta gé taneuh dina kérésék ulah dikamamanakeun, ulah dihijikeun kana karung”
Ma Inung ngaharéwos ka anakna:”Ulah geruh bisi jadi pitnah, ieu téh taneuh tina luhureun kuburan apa, ku ema rék dipaké melak kembang sedep malem dina pot. Kembang sedep malem téh kadeudeuh apa, ubar ema mun sono ka apa, kembangna rék disimpen di kamar ema, rek diambung, rék diajak ngobrol, mudalkeun kanyaah, mudalkeun rasa bagja.”
Anakna ukur neuteup ka Ma Inung bari unggeuk, surti. Enya da ngajak emana ka Cangkudu gé, lain néangan nangka néangan nangka teuing, tapi hasil badami jeung pamajikanana keur panyombo. Ema siga nu kabungbulengan ku apa, kitu gerentes anakna.
Mobil nyemprung ka Bandung, incu-incuna Ma Inung ribut, nu lalaki niup empét-empétan, tatarompétan tina jarami ditambahan ku janur ambéh disadana beuki harus. Nu awéwé ngamaénkeun wawayangan tina daun sampeu. Dina bagasi mobil aya kukudaan tina bagedor, aya upih keur sosorodotan, aya kélé keur wadah cai.
Ma Inung ngabelenyéh imut “Nuhun kang, ku didikan akang barudak sakieu mulyana,” gerentes haténa.


c: text/html

text: 1Tilu poe ti harita, di lembur Kana, Galilea, aya nu hajat nikahkeun. Ibu Isa angkat ka dinya; 2Isa oge jeung murid-murid-Na diondang. 3Barang nu hajat beakeun anggur, ibu-Na wawartos ka Isa, “Nu hajat teh seepeun anggur!” 4Waler Isa, “Kedah dikumahakeun kitu ku Abdi, ibu? Teu acan waktosna ayeuna mah.” 5Tapi ibu-Na marentah ka anu laladen, “Turutkeun engke saparentah-Na!” 6Di dinya, aya genep buyung, biasana paranti wawasuh sakumaha tali paranti urang Yahudi, masing-masing bisa muat ti salapan nepi ka dua welas liter. 7Tuluy Isa ngadawuh ka nu laladen, “Pinuhan buyung teh ku cai.” Tuluy buyung-buyungna, diareusian sapinuhna. 8Isa ngadawuh deui, “Pek siukan, bawa ka ditu, ka nu mangku hajat.” Tuluy ku maranehna dianteurkeun. 9Sanggeus ku nu mangku hajat diasaan, cai teh geus jadi anggur, teu nyahoeun asal-asalna mah. Tapi anu laladen, nya eta anu nyiukan tea mah nyarahoeun. Manehna tuluy manggil ki panganten, 10pok nyarita, “Biasana nu disuguhkeun ti heula teh anggur nu raos nepi ka warareg, nembe anu kirang raos. Dupi ieu tibalik, nu raosna kaluar nembe ayeuna.” 11Eta mujijat di lembur Kana, Galilea, mujijat Isa anu munggaran pisan, dianggo mintonkeun kamulyaana-Na. Ku hal eta, murid-murid-Na jadi mantep hatena percaya ka Anjeunna. 12Ti dinya, Isa angkat ka kota Kapernaum disarengan ku ibu-Na, saderek-saderek-Na, jeung ku murid-murid-Na. Di Kapernaumna teu lami, ngan popoean bae. 13Sanggeus deukeut kana hari raya Yahudi nu disebut “Paska,” Isa angkat ka Yerusalem. 14Di emper Bait Suci ku Anjeunna ka sampak loba tukang dagang, nu dagang sapi, nu dagang domba, tukang japati, jeung tukang nukeur-nukeurkeun duit. 15Anjeunna ngarara tali, ngadamel pecut. Tuluy anu daragang teh, kabeh, diusir sadagang-daganganana: Embe, domba, jeung sapi. Tukang nalukeur-nukeurkeun duit, duitna dibahe-bahekeun, mejana dijungkir-jungkirkeun. 16Ka nu dagang japati, Isa sasauran, “Bawaan kabeh ka ditu, Panglinggihan Ama Kami, ulah dijarieun pasar.” 17Murid-murid-Na, ras bae, inget kana ungelna Kitab Suci anu kieu, “Lantaran banget deudeuhna ka padaleman Anjeun, hate asa kaleleban.” 18Urang Yahudi nangtang ngaralawan ka Isa, pokna, “Mana buktina hak Anjeuna nyieun tindakan kieu teh?” 19Waler Isa, “Ruag ieu Bait Allah, di jero tilu poe ku Kami rek ditangtungkeun deui.” 20Dijawab ku maranehna, “Opat puluh taun ngadegkeun ieu Bait Allah teh! Ari Anjeun sanggup ku tilu poe?” 21Padahal, nu ku Isa disebut Bait Allah teh, maksudna mah salira-Na ku Anjeun. 22Ngeunaan hal ieu, murid-murid-Na teh kakara aringeteun deui yen Isa geus pernah ngadawuh kitu, nya eta sanggeus Anjeunna hirup deui tina pupus-Na. Ku sabab eta, kakara maranehna percaya kana eusi Kitab Suci jeung ka eta dawuhan Isa tea. 23Sabot Anjeunna di Yerusalem, — sapanjang hari raya Paska tea — loba nu jaradi percaya ka Jenengana-Na lantaran narenjo mujijat-mujijat damelana-Na. 24Najan kitu maranehna ku Isa henteu didamel andelan; da kabeh ge, ku Anjeunna mah geus kauninga tabeatna teh. 25Lian ti eta, Anjeunna ge teu butuh ku katerangan saha bae, tina hal kaayaan manusa mah. Sabab Anjeunna mah, geus uninga kana keretegna hate masing-masing.

robotstxt: allowed

filter: keep


text:
Dépok, Cisompét, Garut
Dépok nyaéta salasahiji désa di kacamatan Cisompét, Kabupatén Garut, Propinsi Jawa Barat, Indonésia.
Daptar eusi
Profil Pamaréntahan[édit | sunting sumber]
Kusabab désa Dépok caket ka Pameungpeuk, jadi warga téh atanapi barudak seeur sakola di Pameungpeuk. Cisompét teu mangaruh kana ekonomi Dépok.
Profil Daérah[édit | sunting sumber]
Ti daérah ieu 70% nyaéta hutan, 25% nyaéta lahan pertanian, jeung 5% nyaéta pamukiman panduduk terutama daérah tengah jeung kalér.
Wates Wilayah[édit | sunting sumber]
- Kalér: Sukanagara
- Kidul: Kacamatan Pameungpeuk
- Kulon: Kacamatan Pameungpeuk
- Wétan: Kacamatan Cibalong
Géografis[édit | sunting sumber]
Letakna di kajangkungan 250m-300m ti laut. Curah hujana 1500mm per taun. Suhuna 28'C dugi 32'C
Démografi[édit | sunting sumber]
Kalolobaan pangeusina nyaeta urang Sunda, sarta 5% urang Jawa jeung 4% urang Madura.
Poténsi[édit | sunting sumber]
Pertanian[édit | sunting sumber]
Lahan tani 80% kaasup ka kawasan patani terpadu. Hasilna dikirim ka Tasikmalaya, Bandung.
Pakebonan[édit | sunting sumber]
Wisata[édit | sunting sumber]
Dépok ngagaduhan poténsi wisata kalayan suasana anu natural, kayaning ngojay di Cikaso jeung barudak, dahar sangu salé jeung suasana padésaan tur ngarasakeun éndahna Gunung Nagara.
Transportasi[édit | sunting sumber]
Ti Jakarta naék bus jurusan Jakarta-Garut, tapi lamun ti Bandung naék bus ka Pameungpeuk. Jarak transportasi:
Ti Jakarta: 236 km
Ti Bandung: 140 km
Ti Garut: 83 km
Ti Cisompét: 12 km


text:
Suweng
Suweng téh basa kasarna tina perhiasan awéwé nu sok dipasang dina ceuli kénca-katuhu, ari basa lemesna téh sumer, sumber atawa kumbu[1]. Suweng kecap séjénna nya éta anting[1]. Salaku aksésoris suweng kudu dipilih sacara bener sangkan bisa nambahan kaéndahan tina penampilan[2]. Rupa-rupa wangun unik jeung rupa-rupa bahanna, digabungkeun jeung warna-warna anu cerah nambahan daya irut tina suweng[2].
Daptar eusi
Tips Maké Anting[édit | sunting sumber]
Sangkan penampilan urang leuwih alus, lian ti nyaluyukeun jeung suasana anting ogé disaluyukeun jeung wangun beungeut pamaké[2].
Anu Beungeutna Buleud[édit | sunting sumber]
Beungeut anu buleud jeung katingalina simetris sangkan teu katingali leuwih buleud, kudu di singkahan maké anting anu buleud utamana model loop earing atawa suweng buleud nya éta anting leutik anu langsung napel kana daun ceuli[2].Pilih anting anu wangunna segi panjang, pasagi, segitilu, atawa oval anu manjang kahandap sangkan katingali leuwih langsing[2].
Anu beungeutna Pasagi[édit | sunting sumber]
Jang anu beungeutna pasagi katingalina heuras atawa kaku, rahangna katingali jelas jeung tarang anu sarua legana jeung pipi nepi ka jiga kotak[2]. Kusabab kitu, singkahan maké anting anu wangunna pasagi atawa wangun séjén anu miboga loba sudut[2]. Wangun anting anu panjang teuing kudu disingkahan ogé sangkan beugeutna teu katingali panjang beungeutna[2].Suweng anu buleud gedé, lonjong, atawa modél tumpuk bisa mantuan melunakkan sudut dina beungeut anu pasagi[2].
Anu beungeutna Jiga Haté[édit | sunting sumber]
Wangun beugeut nu kieu katingali leuwih leutik di bagian handap jeung seukeut dina gado[2]. Jang anu wangunna kawas kieu leuwih alus lamun maké anting anu wangunna ngaleutikan di bagian handap kawas segitilu tibalik, wangun haté, atawa wangun tetes cai anu tibalik[2]. Leuwih alus maké anting buleud, pasagi, oval, segitilu anu sukeut diluhurna, atawa tetes cai[2]. Wangun-wangun anting anu geus disebutkeun tadi bisa narékahan sangkan beugeut pamakéna katingalina ngeusi jeung saimbang[2].
Anu bengeutna Lonyod[édit | sunting sumber]
Mangrupa wangun beungeut anu ideal nu loba dipikahayang ku kabéh awéwé, teu pati buleud ogé teu pati kaku atawa kotak model kawas kieu, bisa maké sakabéh wangun ating[2].


text:
Logo
Logo nya éta grafik tanda atawa lambang nu umum digunakeun ku pangusaha komersil, organisasi jeung individu keur ngabantuan sarta ngapromosikeun ka publik sacara instan. Logo nu hadé nya éta logo nu murni grafik (simbol atawa ikon) atawa eusina ngaran organisasi (logotype atawa kekecapan).[1]
History[édit | sunting sumber]
Sababaraha pamanggih jeung tehnik geus méré konstribusi keur nyieun logo kontemporér, kaasup segel silinder (c.2300 BCE), Koin (c.600 BCE), difusi trans-budaya logo basa, lambang, tanda, pérak unggulan jeung ngamekarkeun sajarah printing.[2]
Salaku revolusi industri nu dikonversikan ku masarakat kulon ti séktor agraria atawa tatanén keur industri di abad ka-18 jeung 19, fotografi jeung lotografi nu boga konstribusi nu kakoncara pisan di industri iklan nu kaintegrasi ku tipografi jeung citra dina hiji kaca nu sarua. Iwal ti éta, tipografi éta sorangan ngalaman révolusi bentuk jeung ekspresi nu mekar. [2]
Kamekaran Logo, ayeuna geus kacida mekarna. Kumargi unggal kagiatan dina widang iklan, ngabutuhkeun logo nu sabenerna sacara teu langsung bakal ngirut konsumén nu nempo iklan éta. Sakapeung konsumén leuwih kairut ku Logo hiji instansi tibatan kudu nempo spesifikasi hiji hal.[2]
Catetan[édit | sunting sumber]
- ↑ Wheeler, Alina. Designing Brand Identity ©2006 John Wiley & Sons, Inc. (page 4) ISBN 978-0-471-74684-3
- ↑ a b c Meggs, Philip B. (1998). A History of Graphic Design, Third, 159–161, John Wiley & Sons, Inc..


text:
FOMA
FOMA, anu ngarupakeun singketan tina kecap-kecap basa Inggris Freedom of Mobile Multimedia Access, ngarupakeun ngaran merek pikeun layanan 3G anu ditawarkeun ku operator telepon mobil Jepang NTT DoCoMo.
FOMA ngarupakeun layanan 3G W-CDMA munggaran di dunya mangsa disadiakeun dina taun 2001. FOMA bisa nyambung jeung UMTS, boh ngaliwatan tumbu radio boh ngaliwatan séntral kartu USIM, sahingga méré sababaraha pilihan pikeun roaming global: boh handsetna ganti atawa henteu. Lantaran layanan mobil di Jepang umumna leuwih maju manan kalolobaan nagara lianna, contona FeliCa-i-mode Wallet Phones, layanan data mobil i-mode jeung sajabana, mangka pikeun narima layanan FOMA sagemblengna pamaké layanan téh kudu ngagunakeun handset Jepang.
Awalna mah handset FOMA sifatna keur coba-coba sarta diajengkeun keur para pamaké awal sahingga terminalna geredé jeung waktu hirup bateréna singkat sarta jaringan anu kawengku ngan kota-kota gedé hungkul. Hal ieu lumangsung salila 1-2 taun sarta para pamaké awal lolobana para profesional industri komunikasi.
Kira-kira bulan Maret 2004, kalayan wewengkon layanan anu ampir sanagara, kaasup setasiun karéta jero taneuh (subway) katut jero wangunan-wangunan gedé, sarta ku ditawarkeunana seri handset DoCoMo 900i, FOMA nyieun torobosan ngalakukeun panjualan massal. Mimiti tanggal 29 September 2007, langganan FOMA geus leuwih ti 40 juta. [1]
Alokasi frékuénsi pikeun FOMA Plus Area[édit | sunting sumber]
FOMA Plus Area ngagunakeun pita frékuénsi 800MHz. Hal ieu ngahasilkeun jarak pancaran sinyal anu leuwih jauh di daérah pasisian dimana jarak antara langganan jeung base station leuwih pajauh. Tapi, layanan FOMA 800MHz kawates ngan di jero daérah pasisian lantaran di jero kota mah spéktrum frékuénsi 800MHz téh digunakeun ogé keur layanan PDC anu kaasup 2G. Sanajan kitu, alatan layanan 2G beuki jarang ngagunakeun pita 800MHz, NTT DoCoMo geus ngarancanakeun pikeun ngagunakeun pita frékuénsi ieu pikeun masang FOMA di daérah pasisian.
Tempo ogé[édit | sunting sumber]
Rujukan[édit | sunting sumber]
- ↑ "3G FOMA Subscribers Exceed 40 Million". NTT DoCoMo. Éror: titimangsa teu valid. Diakses pada Éror: titimangsa teu valid.


text:
Hayu urang sisindiran, bae teu rame ge…!Aya hurang di tiiran Buah nangka rada ngora Hayu urang sisindiran Minangka panglipur lara. Urang rek ka babatan Kade ulah make taksi Mun urang boga jabatan Kade ulah sok korupsi. aya peda dina piring
sangu na jero boboko ???
Ke sakedap,hilap hartina.
Tp mun teu lepat mah tungtung na teh teurab da… kintunan ti: cakram17.wordpress.com Ti Leles ka kadungora Terusna ka dayeuh kolot Ari he’es dinu ngora palebah dahar dinu kolot.
Filed under: Sisindiran Tag: | sisindiran


text:
Opat kalima pancer
Opat kalima Pancer teh nyaeta palsapah kahirupan urang Sunda anu geus ngahiji ngajadi darah daging dina ketak kahirupan, rengkak saparipolah urang Sunda,. eta kusabab karuhun urang geus bisa maca alam jeung ka-hakikianana. Terus nyurup kana gerak, musik, itungan, jeung ampir sakabehna ngagunakeun dasar kahirupan opat kalima pancer.
Naha naon tea atuh anu di sebut opat teh? Jeung anu mana anu disebut kalima pancer-na? Urang mimitian tina nalungtik diri maca awak urang heulanan. Dina awak urang aya anu disebut sisi opat diman nangtung, nyakujur, siga urang kapanan boga sisi hareup, sisi tukang, sisi kenca jeung sisi katuhu. Tah eta teh kapanan opat sisi sanes? Ari anu kalima na mana? Anu kalimana mah nya kapanan awak urang anu ngabogaan sakabehna. Ieu dadaran kasar dina ngajelaskeun sisi anu ku para sepuh rada teu patos diebrehkeun gancang-gancang, kusabab dina ngaguar dadaran ieu estuning henteu mung sakadar bacaan lahir wungkul, da upami diteraskeun mah jujutananan nyaeta muka lawang lain ngeunaan kumaha carana apal kana awak urang, samemeh urang apal ka Pangeran urang.
Urang teraskeun, dina ieu bacaan [ maca= ningali tina sisi lain/ makna palsapah] sakabeh unsur anu aya di alam, anu dilakonan, kalawan talajak manusa sakabehna, eta teh mangrupa simbol dina hirup kumbuh kumelendang di ieu alam, geura urang baca sisi hareup teh kapanan pikahareupeun, sisi tukang mangsa anu geus dilakonan, sisi kenca, sisi kagorengan, sisi katuhu harti tina sisi alus , kabeh diawak urang. Kamana urang nyanghareup (hirup) didinya urang ngabogaan opat perkara anu pasti jadi kalawan ngahiji diawak urang, kumaha urang nyanghareupan isuk, kumaha urang ninggalkeun waktu lalakon anu geus akliwat mangasa katukang, naha urang teh rek jadi jalma anu cek masyarakat alus atawa goreng? keur jalma anu apal kana laku jeung lakuning hirupna, pasti bisa nyaluyukeun jeung alamna,eta jalma pasti bisa hirup dimana bae ayana. dina sisi lain urang baca bae rehna anu disebut opat sisi awak urang teh, sacara garis mah nyaeta horizontal, atawa datar, hartina garis urang hirup kumbuh dialamna, cek urang islam mah disebutna Hablumminannas atawa jalur kahirupan kamanusaan, sedeng anu disebut kalima pancer sacara garis nyaeta vertikal atawa jalujur manusa jeung pangeranana atawa hablumminalloh.
ngarah teu jero teuing, urang buka tina tataran dasar maca awak tina angka-nagka anu nuduhkeun angka opat ka lima kabeh nerap dina awak urang, cobi itung sabaraha jari urang? sabarah anggota awak urang? naha disebutna Panca indera? sabaraha tea eta teh? ari getih aya sabarah jenis? kabeh nuduhkeun itungan alam dina awak urang jeung itungan karuhun urang teh ngan lima. sabaraha unsur ari alam teh?
urang baca ramo urang,naha aya lima? eta nuduhkeun rehna urang kudu bisa maca cinggir,jariji,jajangkung,curuk jeung jempol. Kumah kirata na? (kirata = dikira-kira tapi nyata). Cinggir ( urang teh kudu diajar mikir atawa pake otak teh keur ngolah jeung maca alam), Jariji ( kudu diajar ngahijikeun pamanggih atawa elmu panemu), Jajangkung ( kudu kapanggih ka jangkung na, jucung, atawa kabiruyunganana dina kapangeranan), Curuk (kudu diajar nyukcruk sing kapanggihna) tah lamun geus kapanggih anu opat mah maka eta jalma teh bakal jadi jalma jempolan. naha kumah pentingna jempol teh? sok urang titenan, ku jempol leungit tina ramo urang, kapanan sakitu susahna urang rek nyokot naon bae oge, tapi aya jempol jeung hiji ramo laina, masih keneh bisa nagajalankeun fungsi leungeun. hartina sakumaha penting pisan urang kudu jado jalma jempolan teh bari jeung sagala kurang oge, tapi hirup kalawan ngarti kana lakuning hirup eta nu disebut jalma.
Tina ieu weh bisa katingal ciri, matak urang sunda mah lamun nuduhkeun teh make jempol sanes? komo lamun manggih anu disebut alus mah bakal ngacungkeun jempol.
salajengna, urang baca anggahota awak urang teh aya sabaraha? kahiji sirah, anu kadua leungeun, katilu awak, kaopat suku, anu kalima nyaeta, rasaning rasa anu bisa ngahijikeun sakabehna, contona, anu katincak suku anu nyengir beungeut, anu kasundut leungeun nu ngagorowok sungut, abri jeung kareuwas tepi kateu bisa dahar atawa nginum, tah anu kalima teh anu ngahirupkeun kabehanana, naon tea? peun heula nya?.
Panca Indera kapanan Lima anggota indera paningal, pangambung, panguping, pangecap sareng rasaning rasana tina panon jeung paningalna, ceuli jeung pangupingna, irung jeung angseuna, baham jeung pangrasana. emutkeun ani kalima na.
Getih kade ulah disangka aya dua, eta oge kapanan aya Lima, cikan geura, aya getih beureum, bodas, hideung, koneng, jeung getih anu disebut intisarina getih, sebut wae rasaning rasa na getih dina awak urang, panginten kauninga kumah pami urang kakirangan atanapi kumaha ketakna getih dina awak urang.
ayeuna urang lumaptkeun heula kaluar, maca unsur alam , kahiji seuneu, kadua taneuh, katilu cai, kaopat angin anu kalimana nyaeta anu ngahijikeun kabehanana, aya anu nyebut langit, atawa kosmik hirupna ieu alam. tuh nya kabaca.
ke sugan dina aosan salajengna urang langkung nyosok jero mah, ayeuna urang baca bae laku gerak urang sunda minagka dasar dina sagala rengkak, ebrehna mah dina jurus silat kahareup tukang kenca katuhu, bari jeung balik katengah atawa ngajadi puseur.
dina widang musik, sok geura aos deui sabaraha ketuk ari anu disebat sawilet? teras di baca, naha ari scale urang mah ngan lima? da mi na ti la ? sareng rea rea deui, ke urang teraskeun.sok heulanan sing kaparendak mudah-mudahan ieu sing janten pangbuka manah maca ayat sabenerna dina awak urang.


text:
Tiamin
Tiamin, nu ogé katelah vitamin B1, mangrupakeun sanyawa teu warnaan nu rumus kimiana C12H17N4OS. Tiamin leyur dina cai, teu leyur dina alkohol, sarta bakal ruksak mun dipanaskeun. Tiamin munggaran kapanggih ku Umetaro Suzuki di Jepang nalika nalungtik kumaha béas bisa ngubaran pasén Béribéri. Sanyawa ieu ku anjeunna dingaranan asam aberat.
Daptar eusi
Pancén biologis[édit | sunting sumber]
Tiamin piropospat (TPP) téh koénzim pikeun piruvat dehidrogénase, a-ketoglutarat dehidrogénase, jeung transketolase. Énzim nu dua ti payun boga pancén dina métabolisme karbohidrat, sedengkeun transketolase mah dina jalur pentosa pospat pikeun nyintésis NADPH jeung gula pentosa deoksiribosa jeung ribosa. TPP disintésis ku énzim tiamin piropospokinase, nu merlukeun tiamin bébas, magnésium, jeung adénosin tripospat.
Dina kasakit[édit | sunting sumber]
Defisiénsi[édit | sunting sumber]
Kakurangan tiamin sistemik bisa ngabalukarkeun loba pisan masalah, kayaning neurodegenerasi, begung, dugi ka maotna. Kakurangan ieu bisa alatan kurang gizi, nuang katuangan nu euyeub ku tiaminase (lauk darat jeung kerang atah, papakuan) jeung/atawa katuangan nu euyeub ku faktor anti-tiamin (entéh, kopi)[1].
Gejala nu paling dipikawanoh alatan kakurangan tiamin, di antarana sindrom Wernicke-Korsakoff jeung béribéri, kasakit nu ogé ilahar narajang nu kacanduan alkohol.
Overdosis[édit | sunting sumber]
Nepi ka kiwari, kajadian overdosis tiamin téh alatan injéksi tiamin, nu ngabalukarkeun réaksi anapilaktik.
Kasakit genetik[édit | sunting sumber]
Kasakit genetik transpor tiamin mah jarang, tapi parna balukarna. Thiamine Responsive Megaloblastic Anemia with diabetes mellitus and sensorineural deafness (TRMA) téh kalainan autosomal resésif alatan mutasi dina gén SLC19A2, transporter tiamin nu afinitasna luhur. Pasén TRMA teu némbongkeun tanda kakurangan tiamin sistemik, nu nunjukkeun kaleuwihan sistim transpor tiamin. Papanggihan ieu ngagiring kana kapanggihna transporter tiamin nu afinitasna luhur anu kadua, SLC19A3.
Rujukan[édit | sunting sumber]
- Thiamine, Wikipédia édisi basa Inggris (5 Méi 2006).
- Linus Pauling Institute Micronutrient Information Center - Thiamin


text:
Bénsin
Bénsin atawa béngsin nya éta minyak nu saperti cai pikeun ngahirupan jeung ngajalankeun mobil, motor, jeung sajabana.[1] Bensin asalna tina minyak tanah.[1] Bensin wangunna cairan, hampang, gampang robah jadi saab, sarta gampang kabeuleum.[2] Bensin nya éta campuran ti hidrokarbon, nyaéta sanyawa anu diwangun ti karbon sarta hidrogen.[2] Ngaran "gasoline" (bénsin), asalna tina "gas".[2] Bénsin dipaké alatan bénsin éncér, jadi gampang dirobah jadi gas di jero silinder.[2] Sanggeus bénsin dibeuleum, zat éta ngabeuleum ampir sacara tuntas sarta ninggalkeun saeutik pisan limbah.[2] Dina ngabeuleumna, bénsin ngahasilkeun leuwih loba panas ti bahan beuleum éncér séjénna dina jumlah anu sarua.[2]
Bensin asalna ti sawatara hal, tapi anu pangpentingna nyaéta minyak alam nu atah, atawa minyak taneuh, anu kapanggih di jero cadangan-cadangan di handapeun taneuh.[2] Bénsin dipisahkeun ti minyak taneuh ku hiji prosés anu dingaranan "distilasi". Minyak éncér disimpen di jero tempat-tempat badag, anu dingaranan "still", sarta dipanaskeun nepi ka suhu kira-kira 400 derajat Fahrenheit.[2] Panas ieu cukup keur nguapkeun kira-kira saparapat minyak taneuh anu ngandung hidrokarbon-hidrokarbon anu ngagolak dina suhu anu pangrendahna.[2]
Saab dialirkeun ngaliwatan pipa-pipa anu ditiiskeun ti luar ku kituna jadi cairan deui (dipadatkan).[2] Distilasi diulang, sarta bénsin dimurnikeun atawa disuling.[2] Nilai bénsin gumantung dina hasilna, nya éta sabaraha mil jarak anu ditempuh mobil pér galon bénsin atawa sabaraha mil jarak anu ditempuh kapal udara dina kecepatan luhur.[2] Ku bénsin basajan nu geus disuling, kadéngé sora ngetok-ngetok di jero mesin.[2] Lamun bénsin ngabalukarkeun sora ngetrokan, hasilna goréng, alatan bénsin éta ngabeuleum kalayan goréng.[2] Jadi unsur-unsur "anti ketok" nu tangtu ditambahkeun ambéh sora mesin jadi leuwih alus.[2] Hal éta dingaranan bénsin "oktan luhur". Kiwari, geus dihasilkeun tingkat-tingkat bénsin oktan luhur anu beuki alus ambéh mobil urang bisa leumpang kalayan leuwih alus.[2]


text:
Bawang bodas
Bawang bodas atawa Allium sativum L, mangrupa pepelakan anggota familia lilaceae anu loba tumuwuh di indonésia utamana di Jawa Tengah sarta Nusa Tenggara.[1]
Daptar eusi
Asal Muasal[édit | sunting sumber]
Asia tengah nya éta lokasi anu mangrupa pusat asal muasalna bawang bodas sarta A Longicuspis anu boga sipat éndemik di Asia tengah, bisa mangrupa tipe nini moyang liarna.[2] Bisa dicindekkeun A Longicuspis ngahasilkeun siki anu bisa tumuwuh, samentara bawang bodas biasana henteu tapi sawatara klon A Sativum bisa ngahasilkeun sababaraha siki anu bisa tumuwuh.[2] Kiwari keur diupayakeun pepelakan anu bisa dikembangkeun ku siki.[2] Bukti isozom terkini nunjukkeun yén misahkeun bawang bodas ti A Longicuspis kurang bener.[2] Aya bukti deui yén bawang bodas téh geus biasa digunakeun di Mesir saméméh taun 2000 SM, jeung di Cina ogé di India leuwih ti 1000 taun ka tukang.[2] Padang ti Eropa mantuan nyebarkeun bawang bodas terus-terusan nepi ka jadi komoditas sayuran anu penting di dunia, minangka bumbu pikeun masakan.[2] Sanajan ngan ukur dipaké sapersapuluhna tibatan bawang beureum, bawang bodas mangrupa Allium kadua anu loba digunakeun.[2] Bawang bodas loba diproduksi hampir ku sakabéh negara,jeung dibudidayakeun anu dimimitian ti khatulistiwa nepi ka lintang 50°.[2] Sanajan tumuwuh sarta rupana rada jiga bawang bombay, bawang bodas béda dina hal daunna anu padet, wangunna ngabentuk hurup V, jeung ngagulung sacar longitudinal.[2] Nu ngabédakeun tinu séjénna nya éta yén ujung daun bawang bodas teu nendeun kadaharan, ngan
Ciri-ciri[édit | sunting sumber]
Bawang bodas anu penting pikeun obat nya éta beuti batangna anu miboga bau anu khas aromatik, rasana lada, uraiana makroskopikna :
- Mangrupa beuti majemuk anu bentukna rata-rata rada buleud, miboga garis tengah 4cm nepika 6cm.[1]
- Warnana bodas diwangun ku sababaraha siung (8 nepika 20 siung), anu sakabehna kabungkus ku 3-5 selaput ipis warna bodas.[1]
- Unggal siungna dibeulit ku 2 selaput ipis, selaput luar warnana ngadeukeutan warna bodas jeung rada logor, sedengkeun selaput luar ngabungkus rakeut dina bagian luar daging siung, warnana jambon, anu babari diesotkeun.[1]
Kandungan zat-zat dina beuti bawang bodas, nya éta :
- Minyak atsiri antara 0,1% nepika 0,5% anu eusina dialildisulfida, alilpropildisufida jeung senyawa sulfur organik sejena.[1]
- Alin (teu miboga bau) anu dina hidrolisa bisa nimbulkeun bau bawang, ku dosis antara 2 gram - 8 gram bisa digunakeun pikeun obat antiseptika, antispasmodika, antiiritansia.[1]
Khasiatna[édit | sunting sumber]
- Ngahambat morosotna otak sarta sistem kekebalan,
- Mantuan ngahambat prosés ngolotan,
- Ngahambat tumuwuhna sél kanker,
- Kalayan ngonsumsi bawang bodas, resiko katularan kanker bisa dikurangan,
- Bawang bodas anu dikonsumsi sacara rutin dina jangka wayah nu tangtu bisa mantuan nurunkeun kadar kolesterol,
- Zat anti-kolesterol dina bawang bodas anu ngaranna ajoene nulungan nyegah penggumpalan getih,
- Bawang bodas bisa mantuan meredakan stress, kahariwang, sarta depresi,
- Jeung éfék anu leuwih lembut,
- Bawang bodas ngandung vitamin A,
- Bawang bodas ngandung vitamin B,
- Bawang bodas ngandung vitamin C,
- Bawang bodas ngandung kalsium,
- Bawang bodas ngandung potasium,
- Bawang bodas ngandung antioksidan,
- Bawang bodas ngandung karoten sarta selenium,
- Mengonsumsi 2-3 siung bawang bodas sapoé, baris nyingcetkeun tina kamungkinan miboga panyakit jantung,
- Ngawaraskeun tekeunan getih luhur
- ngaringankeun tukak lambung
- Nurunkeun kolesterol dina getih
- Ngaronjatkeun insulin getih pikeun penderita diabetes,
- Ngalumpuhkeun radikal bebas anu ngaganggu sistem kekebalan awak
- Méré mangpaat pikeun penawar racun (detoxifier) anu nangtayungan awak tina sagala rupa panyakit,
- Mantuan nambahan napsu dahar lamun didahar atah-atah,
- Ngajaga stamina awak,
- Ngandung khasiat antimikroba, antitrombotik, hipolipidemik, antiarthritis, hipoglikemik, sarta ogé miboga antivitas minangka antitumor,
[3] Tapi sakumaha hasiatna hiji ubar, lamun henteu dimbangan ku pola hirup nu beuner bakalan sia-sia.[3]


text:
Léptop
Léptop nya éta komputer pribadi anu ukurana rada leutik, anu bisa dibabawa jeung bisa di tendeun dina lahunan, ngawengku tina hiji perangkat anu aya tombol, layar tampilan, mikroprosesor, biasanan dilengkepan ku batré anu bisa diisi ulang.[1]
Sajarah kamekaran léptop[édit | sunting sumber]
- Nalika taun 1970 Alan Kay ti Xerox Palo Alto Research Center miboga visi pikeun komputer jingjing anu henteu merlukeun kabel, anu ukuranan leutik saperti buku. Anu dingaranan Dynabook.[2] Dynabook ieu diciptakeun kalayan kamampuan network wireless. Ku lantaran kitu ayana kamekaran komputer jingjing.[2]
- Taun 1979, William Moggridge ti korporasi Grid System nyiptakeun komputer jinjing anu munggaran nya éta The Grid Compass Computer 1109. Miboga 340 kilobyte memory, kotak die-cast magnesium kalayan layar lipat electrominescent. [2] Nalika taun 1983 Gavilan komputer nyieun leptop anu cara gawéna alus MS-DOS dina processor 8088.[2]
- Di éra 1979, William Moggridge tina korporasi Grid System nyiptakeun jingjing anu munggaran nya éta The Grid Compass Computer 1109. Miboga 340 kilobyte memori, hiji kotak die-cast magnesium jeung layar anu bisa ditilep electrominescent. [3]
- Alan Kay ti Xerox Palo Alto Research Center 1970-an computer jingjing anu teu merlukeun kabel, gedéna sagedé buku, dibéré ngaran Dynabook. Diciptakeun kalayan miboga kapasitas netwoork wireless. [4]
- William Moggridge ti korporasi Grid System 1979 Leptop anu miboga 340 kilobyte mémori, diecast magnesium, layar na bisa ditutupan (ditilep) electrominescent, jeung dipaké program ruang angkasa. Dingaranan The Grid Compass Computer 1109.[3]
- Gavilan komputer 1983 mangrupa leptop anu system gawéna sarua jeung MS DOS dina processor 8088. [4] Diproduksi kalayan 64K RAM, bisa di up-grade ke 128K.[3] Beuratna 9 pounds, miboga touchpad atawa mouse. [3]
- Apple 1984 kira-kira beuratna 5kg, monitor monochrome 9-inci, jeung LCD panel optional. Dingaranan Apple IIc mangrupa notebook anu ukurana saperti komputer , miboga microprosesor 65C02, Memory 128 kilobytes jeung floppy drive 5.25-inch internal, dua port serial, port mouse, modem card, power supply external, bisa ditilep layarna. Adumanis antara komputer jeung panel LCD anu geus ngajadikeun tampilan komputer portable.[3]
- IBM 1985 IBM PC mangrupa PC convertible anu bener-bener jiga leptop miboga memori 256 kilobyte, microprocessor 8088, layar LCD, dua floppy drive 3,5 inchi (8,9 cm), ruang modem internal, paralel jeung port serial printer, sarta dilengkepan ku software dasar nu ngolah kecap, tanggal kalénder, buku alamat, jeung software kalkulator.[3] PC ieu miboga beurat 5,4 kg anu mangrupa leptop munggaran kalayan design clamshell seperti laptop jaman ayeuna.[3]
Pausahaan lain saperti IBM, ngawanohkeun komputer jingjing.[3]Komputer jinjing nu munggaran dijual saperti IBM PC, henteu jiga Apple IIc, PC convertible anu bener-bener komputer leptop.[3] Seperti Komputer Gavilan diwanohkeun taun 1986.[3] Kamajuan téknologi anu pesat nyababkeun léptop loba rupana ti mimiti nu leutik nepi ka anu gedé, tina spesifikasi sederhana nepika spesifikasi anu hadé. [3]
Rujukan[édit | sunting sumber]
- ↑ Definisi 'laptop' (Dicutat tanggal 16 Oktober 2011)
- ↑ a b c d Sejarah Perkembangan Leptop (Dicutat tanggal 17 Oktober 2011)
- ↑ a b c d e f g h i j k Sejarah Perkembangan Leptop (Dicutat tanggal 18 Oktober 2011)
- ↑ a b [Sumber:http://id.shvoong.com/internet-and-technologies/blog/2163180-sejarah-perkembangan-munculnya-laptop/#ixzz1b05QUSab Sejarah Perkembangan munculnya laptop] (Dicutat tanggal 18 Oktober 2011)


text:
simpleharmonicequal i'm a psikolog klasik :) MOVE on YoungWomen'ssundanese http://dlania.com
Ngitung waktu ti menit ka menit, ti poe ka poe, teu karasa anaking, umur mamah tos panjeug 60 tahun.
Di mana umur eta keur kahirupan mamah, geus lumayan loba liku-liku nu karasa, suka duka, manis patina eta kahirupan. Anaking …. Sakabeuh anak mamah, sateuacana di pungkas umur mamah ku nu Maha Agung, di ala ku nu Maha Kawasa.. peupeujeuh Mamah rek mere pepeling ka aranjeun nu opatan.
Keur hideup anak Mamah anu cikal,
“Atep anu ku mamah dipikameulang, kahade hideup kudu jadi lanceuk anu gede kabijaksanaanana kanu jadi adi-adi hideup anu tilu. Sing jadi panutan keur adi-adi, supaya di mana Mamah Papah tos teu aya anjeun jadi gaganti nu jadi Indung jeung Bapak, kalayan anjeun sing ngarti kana sifat-sifatna adi-adi hideup sakabeuh, sing tiasa jadi penyalindungan di mana adi-adi merlukeun bimbingan jeung panyalindungan. Mamah percaya ka Atep, pasti Ateup bias ngarti jeung bijaksana. Lamun aya teu ka panujuan, atawa aya masalah anu teu sapagodos jeung hate, musyarawahkeun supaya ngahasilkeun kaputusan anu ngeunah keur sarerea. Mamah ngaharapkeun hirup aranjeun runtut raut repeh rapih saling hargaan antara adi jeung lanceuk. “
Anak mamah kadua, Iyang…
“Mamah sok ingeut ku sifatna anu loba banyol jeung ngaheureuyan di mana Mamah keur sedih. Iyang anak Mamah anu bageur, hideup ditakdirkeun jadi anak anu kadua, jadi anjeun mah boga tanggung jawab ka lanceuk jeung ka adi. Mamah sarua wae pepeling ka Anjeun, sing bisa ngigeulanana kanu jadi lanceuk, hormat ku urang salaku adi, oge anjeun kudu bias bijaksana jeung ngalindungi ka adi-adi anjeun, awewe anu dua. Mamah percaya pasti Iyang tiasa nedunan kahoyong Mamah. Prak Iyang sing janten jalmi anu ageing manfaatna keur Iyang pribadi jeung keur dulur sarerea. ”
Ceu-ceu anak Mamah anu katilu.
“Anu energik kalayan sederhana, emut ceu2 putra istri anu ngawitan. Sing janten indung di kulawarga. Ceu-ceu sing bisa jadi gaganti mamah keur ka lanceuk jeung keur ka adi. Mamah bagja, Mamah bangga gaduh ceu2 anu sakitu perhatianana, boh ka Mamah ka papah, lanceuk oge ka nu jadi adi. Mamah sok sedih campur bungah tina perjuangan ceu2 harita. Di mana Mamah waktu harita keur meumeujeuhna perlu biaya keur ngalaksanakeun parentah Allah nu jadi adi, ibadah bade rarabi boga salaki, nya ti ceu2 pisan Mamah ngarasa ditulungan jeung dibantu secara materi. Hatur nuhun mudah-mudahan Allah ngabales kasaean ceu2. Ceu2 sing langkung lantif jeung hormat ka nu jadi lanceuk margi anjeun anaking gaduh lanceuk dua laki-laki. Prak ku ceu2 geura jadikeun aranjeuna gaganti papah. Atuh ka adi anu bungsu, ceu2 sing langkung nyaah sareng ngalindungi. Sing janten Ibu gaganti anu jadi indung.”
kanggo neng Ii nu imut-imut.
“Mamah moal seuuer pepeling ka hideup, Cuma prak anteur kahayang nu jadi lanceuk anu tiluan. Kalayan tembongkeun hormat, sopan, hade hate kanu jadi lanceuk. Oge neng ii ulah hilap, sing bakti kanu jadi salaki, sabab surga anjeun ayana di salaki. Sakitu pepeling ti mamah. Muga-muga aranjeun bias ngalakonan kahirupan kalayan aya dina ridho Allah jeung Rahmat Allah salilana ngocor keur aranjeun. Aaamiin”
Mamah.
Cilimus, 24 Januari 2010
Hj. Euis Maryati


text:
Nami jalan tempat museum ieu, JL Lembong, dicandak ti name letkol lembong, salah sahiji bala tantara Siliwangi anu jadi korban dina paristiwa kudeta angkatan perang ratu adil (APRA), sateuacanana jalan ieu teh namina Oude Hospitaalweg.
Sajarah museum
Wangunan nu ngabogaan gaya arsitektur late romanticism diwangun di taun 1910-1915 dina masa kolonial walanda jang tempat panyicingan perwira walanda saentos kamerdekaan dicandak ku bala tantara Siliwangi jang digunakeun markas Divisi Siliwangi (Militaire Akademie Bandung) di taun 1949-1950. Wangunan ieu luas tanahna 4.176 jeung luas wangunanana 1.674 .
Dina tanggal 23 mei 1966 wangunan ieu di ajegkeun jadi museum Wangsit Mandala Siliwangi ku panglima divisi Siliwangi ka-8 kolonel Ibrahim Adjie.
Dina taun 1979 wangunan anyar tingkat ka 2 nu di resmikeun 10 November 1980 ku pangdam siliwangi ka 15 mayjen Yoga Sugama jeung prasastina di tandatangannan ku presiden RI Soeharto.
Koleksi museum
Koleksi museum nyaeta banda-banda nu digunakeun ku pasukan kodam Siliwangi ti pakarang sapopoe jiga tumbak, panah keris, kujang jeung bom Molotov nepi ka sanjata modern siga panser rel (jieunan Indonesia), meriam,jeung kandaraan lapis waja.
Di taun 1926 Mandala Wangsit Siliwangi oge pernah aya kajadian pemberontakan APRA, di dinya oge letnan Kolonel Adolf Lembong anu pupus jadi pahlawan jang Indonesia jeung Philipina.
Aya oge tantara Kendil(tantara anu nyeuri hate)
Name Siliwangi dicandak tinami Raja Pajajaran nu boga gelar Sribaduga, Mahaguru, Maharaja, Prabusiliwangi, jeung anu sejenna.
Museum nyaeta hiji tempat anu miboga fungsi jang mamerkeun, ngajaja, ngoleksi elmu budaya jang tujuan pendidikan jeung rekreasi.
Konferensi Asia Afrika nu mimiti (KAA 1) diayakeun di kota Bandung dina kaping 19 april 1995 jeung diiluan ku 29 nagara kawasan Asia jeung Afrika. Konferensi ieu ngahasilkeun 10 siki hasil kasepakatan kabeh nu pigaduh name dasasila Bandung/ Bandung Declaration.
Dina ayana Dasasiila Bandung mampu ngahasilkeun resolusi dina siding PBB nu ka 15 taun 1960 nyaeta resolusi Deklarasi Pembenaran Kamerdekaan Ka nagara-Nagara jeung bangsa anu ka jajah nu mindeng kasohor Deklarasi Dekolonisasi.
Nagara-Nagara anu miluan KAA di Bandung nyaeta:
1. Indonesia
2. Afghanistan
3. Kamboja
4. RRC/ Cina
5. Mesir
6. Ethiopia
7. India
8. Filipina
9. Birma
10. Pakistan
11. Srilanka
12. Vietnam Utara
13. Vietnam Selatan
14. Saudi Arabia
15. Yaman
16. Syiria
17. Thailand
18. Turki
19. Iran
20. Irak
21. Sudan
22. Laos
23. Libanon
24. Liberia
25. Thailand
26. Ghana
27. Nepal
28. Yordania
29. Jepang
Sapuluh inti sari / isi anu dipikandung dina Dasasila Bandung nyaeta:
1) Mihormat kana dasar manusa anu aya dina piagam PBB.
2) Mihormat kadaulatan jeung integritas sakabeh bangsa.
3) Mihormat jeung ngahargaan kana parbedaan RAS jeung ngaku aya panyamian sakabeh ras jeung bangsa di dunia.
4) Teu milu campur jeung intervensi nagara sejen.
5) Mihormat hak sakabeh bangsa jang ngabela sorangan atawa kolektif hiji nagara gede.
6) Teu ngagunakeun aturan ti pertahananan kolektif jang bertindak jeung kapentingan hiji Negara Gede.
7) Teu ngancem jeung ngalakukeun hiji kekerasan ka hiji daerah atawa kamerdekaan politik hiji nagara.
8) Ngabereskeun jeung ngasalsekeun pasualan sakabeh bentuk perselisihan Internasional hiji jalan akur jeung persetujuan PBB.
9) Ngamajukeun kaptentingan mikabeh jeung kerjasama.
10) Mihormat hukum jeung kawajiban internasional.
Di ajeg keun dina kaping 24 april 1980 ku Pa Harto.
Pasualan-pasualan anu dibahas:
1. Konflik gede Indonesia jeung china].
2. Agresi komunis internasional.
3. Kolonialisme jeung imperialisme.
4. Lomba sanjata.
5. Rasialisme.
Dina kaping 18-24 april 1955 ngundang 30 nagara, tapi aya hiji nagara anu teu miluan nyaeta RHODESIA kulantaran keur aya konflik.KAA ngahasilkeun kamerdekaan jang 3 nagara jajahan di Asia , afrika jeung ngaruh kana:
· Lahirna nagara-nagara anu merdeka
· Peranan PBB jadi leuwih alus
· Lahirna gawe bareng di sakabeh bidang
Ali Sastro Amijoyo nyaeta wakil jang Indonesia.


text:
Sakilas cutatan rasa katineungna urang sunda di pangumbaraan anu hoyong ngamumule budaya karuhun ulah leungit dugi ka incu-buyut Jeung impian jadi inohong dinagri luar...
Jumat, 17 Juni 2011
TATAKRAMA BASA SUNDA
I. RAGAM BASA HORMAT (BASA LEMES)
Dina hakekatna digunakeunana ragam hormat teh taya lian pikeun nembongkeun rasa hormat ti nu nyarita ka nu diajak nyarita jeung ka saha nu dicaritakeunana. Ragam Basa Hormat aya dalapan rupa nya eta:
1. Ragam Basa Lemes Pisan/Luhur;
2. Ragam Basa Lemes keur Batur;
3. Ragam basa Lemes keur Pribadi/Lemes Sedeng;
4. Ragam Basa Lemes Kagok/Panengah;
5. Ragam Basa Lemes Kampung/Dusun; jeung
6. Ragam Basa Lemes Budak.
II. RAGAM BASA LOMA (AKRAB, KASAR)
Basa loma atawa nu ilahar disebut basa Kasar, saenyana lain dina harti kasar henteu ngahormat, tapi kulantaran digunakeun pikeun komunikasi di antara anu geus wanoh, jeung babaturan ulin upamana. Ragam Basa Loma ieu teh aya dua rupa nya eta:
1. Ragam Basa Loma/Akrab; jeung
2. Ragam Basa Garihal/Songong/Kasar Pisan.
Ragam basa anu garihal ieu mah digunakeunana teh keur ka sato atawa digunakeun ku jelma nu keur ambek pisan.
Jadi Undak Usuk Basa Sunda anu dina Kongres Basa Sunda taun 1986 di Cipayung Bogor disebut TATAKRAMA BASA SUNDA teh upama dijumlahkeun mah aya dalapan tahapan (ragam).
Sanajan Konferensi Kebudayaan Sunda I di Bandung jeung Kongres Basa Sunda VII di Garut ngusulkeun supaya Tatakrama Basa Sunda (UUBS) cukup dua tahap bae nyaeta RAGAM HORMAT jeung RAGAM LOMA, tapi dina hirup kumbuh sapopoe mah masih keneh digarunakeun TILU TAHAP/RAGAM . Ieu di handap digambarkeun POLA TATAKRAMA BASA SUNDA dina tilu Tahap/Ragam tea, nyaeta:
· Ragam basa Loma/Akrab/Kasar (A)
· Ragam basa Lemes keur Pribadi (B)
· Ragam basa Lemes keur Batur/Lemes Sedeng
* Katerangan tanda: # henteu sarua; = sarua.
POLA I: A # B # C
Jumlah kecap anu make pola saperti kieu kaitung saeutik pisan (k/l 25 kecap), nu sok disebut kecap lemes keur pribadi/lemes Sedeng, ieu anu ulah salah dina ngalarapkeunana teh:
- balik # WANGSUL # mulih
- bawa # BANTUN # candak
- beuli # PESER # galeuh
- biasa # TIASA # iasa
- boga # GADUH # kagungan
- dahar # NEDA # tuang
- datang # DONGKAP # sumping
- denge # KUPING # dangu
- era # ISIN # lingsem
- gering # UDUR # teu damang
- imah# ROROMPOK # bumi
- indit # MIOS # angkat
- kasakit # PAUDUR # kasawat
- menta # NYUHUNKEUN # mundut
- nitah # NGAJURUNG # miwarang
- ngomong # SASANGGEM #sasauran
- nyaho # TERANG # uninga
- pamajikan # BOJO # garwa/geureuha
- poho # HILAP # lali
- sare # MONDOK # kulem
- tanya # TAROS # pariksa
- tenjo # TINGAL # tingali
Conto kalimahna:
· Ari maneh balik ka lembur teh arek iraha?
· Dupi abdi WANGSUL ka lembur teh bade enjing bae.
· Dupi akang bade mulih ka lembur teh bade iraha?
Perhatikeun pisan pola di luhur:
A # B # C : A henteu sarua jeung B, B henteu sarua jeung C. Upama bae urang geus bisa merenahkeun ngagunakeun kecap-kecap nu ditulis ku aksara gede (kapital) nyaeta kecap-kecap nu kaasup basa Lemes keur Sorangan, urang geus henteu kudu salempang sieun salah nyarita ku Basa Sunda teh.
POLA II: A = B # C
Pola kadua mah nyaeta: A sarua jeung B, tapi B henteu sarua jeung C.
Digunakeunana KECAP LOMA/KASAR pikeun ka diri pribadi, pangpangna anu tumali jeung babagian awak saperti sirah, ceuli, huntu jste, eta kudu ngagunakeun kecap Loma/Kasar, contona:
- huntu = HUNTU # waos
- biwir = BIWIR # lambey
- irung = IRUNG # pangambung
- baju = BAJU # raksukan
- lalajo = LALAJO # nongton
- ngaji = NGAJI # ngaos
- nginum = NGINUM # ngaleueut
- puasa = PUASA # SAUM
- samping = SAMPING # sinjang
- ulin = ULIN # amengan
Conto kalimahna:
· Cenah kamari maneh nyeri huntu, enggeus ka dokter gigi acan?
· Abdi kamari nyeri HUNTU numawi teu tiasa dongkap ka kantor.
· Saurna bapa nyeri waos dinten kamari teh, kumaha ayeuna parantos damang?
POLA III: A # B = C
Pola katilu mah kecap anu digunakeun keur ka diri pribadi teh kudu sarua jeung kecap nu digunakeun keur batur. Jumlahna kaitung rada loba. Ieu keur sakadar conto:
- bungah # BINGAH = bingah
- eleh # KAWON = kawon
- kajeun # SAWIOS = sawios
- kungsi # KANTOS = kantos
- tepung # TEPANG = tepang
Conto kalimahna:
· Jang Iwan kacida bungaheunana dumeh meunang hadiah lebaran.
· Abdi kacida bingahna wireh kenging hadiah lebaran
· Ibu Aminah kalintag bingaheunana wireh kenging hadiah lebaran.
Jumlahna kaitung rada loba oge, malah karereanana mah geus arapal da mindeng digunakeun sapopoe.
POLA IV: A = B = C
Pola anu kaopat ieu mah teu kudu hese mikiranana. Nu kaasup pola nu kaopat ieu teh nya eta kecap bilangan, kecap pananya, kecap panunjuk, kecap tingkatan.
- aya = AYA = aya
- sabaraha = SABARAHA = sabaraha
- kumaha = KUMAHA = kumaha
- naon = NAON = naon
- itu = ITU = itu
- ieu = IEU = ieu
- kahiji = KAHIJI = kahiji
- kasapuluh = KASAPULUH = kasapuluh
.... jeung sajabana ti eta.
PANGJANGKEP TATAKARAMABASA
Ngagunakeunana Tatakrama Basa Sunda (UUBS) henteu lesot tina unsur nu ngarojongna, nya eta:
- Lentongna nyarita (gaya nyarita, intonasi).
- Pasemon.
- Rengkuh (gerakna awak).
- Tata busana.
Tapi nu jadi dadasar utama dina Tatakrama Basa mah nya eta itikad atawa kaweningan hate nu nyaritana. Kalemesan budi jeung rasa kamanusaanana. Hal ieu mah saenyana di luareun aspek basa. Tapi kacida nangtukeunana kana luhur-handapna ajen kamanusaan. Tatakrama raket tumalina jeung adat kabiasaan. Ku kituna dina ngagunakeunanana oge tangtu bae kudu nitenan kana adat kabiasaan di wewengkon masing-masing.
KAGUNAN (FUNGSI) BASA
Digunakeunana basa sabage alat komunikasi teh tangtu bae aya maksud jeung tujuanana, di antarana bae nyaeta:
1. Kagunan Kognitif. Tegesna basa teh digunakeun pikeun nepikeun elmu pangaweruh. Tatakrama basana oge kudu singget, eces jeung nyusun.
2. Kagunan Konatif/Persuasif. Tegesna basa teh digunakeun pikeun mangaruhan batur, supaya nurut kana kahayang nu nyarita.
3. Kagunaan Estetis. Tegesna basa teh digunakeun pikeun ngagambarkeun rasa kaendahan. Ieu oge aya tatakrama basana. Upamana bae kudu bisa gaya basa (stilistika). Nyusun kecap nu endah supaya nimbulkeun rasa endah pikeun nu macana/ngaregepkeunana.
4. Kagunan Fatis. Tegesna nuwuhkeun rasa kataji (hormat, simpatik). Carana nyaeta bisa nyusun kecap, intonasi jeung retorika (elmu nyarita).
CARA DIAJAR NGAGUNAKEUN TATAKRAMA BASA
Ngagunakeun tatakrama basa Sunda tangtu bae hasil tina diajar. Carana di antarana nya eta:
1. Sering merhatikeun batur nu basana luyu tur merenah (baik dan benar).
2. Sering maca buku nu beres susunan basana.
3. Aya sikep kritis waktu maca atawa mun ngabandungan batur nu keur cacarita.
4. Biasakeun nyarita ngagunakeun basa nu luyu tur merenah.
5. Keur latihanana kudu dibiasakeun nyarita ulah rusuh teuing, jadi aya kasempetan pikeun milih jeung nyusun kalimah.
Di masarakat mah kamampuh ngagunakeun Basa Sunda, pangpangna ngagunakeun Tatakrama Basa (UUBS) kacida pentingna. Kapan aya paribasa: Hade ku omong goreng ku omong. Basa mah henteu meuli. Basa mah leuwih seukeut tibatan pedang. Aya paribasa Arab: "Kuli lisani bil Insani" anu hartina "Tambah loba basa anu urang bisa, tambah luhur niley kamanusaanana".
Nurutkeun hasil Konferensi Internasional Budaya Sunda I (KIBS I) di Bandung jeung Kongres Basa Sunda VII di Garut, ditetepkeun yen Tatakrama Basa Sunda teh (UUBS) ngan aya dua Ragam/Tahap nyaeta:
1. Ragam BASA HORMAT, asal tujuanana nu nyarita teh hayang NGAHORMAT ka nu diajak nyaritana. Ku kituna henteu SALAH, atawa bisa dianggap BENER upama aya nu ngomong campur aduk ngagunakeun basa lemes keur batur, basa lemes keur Pribadi jeung basa lemes keur Budak, malah teu nanaon ngagunakeun basa lemes dusun/dialek oge.
2. Ragam BASA LOMA. Ieu mah nya nu saperti ilaharna bae nu disebut basa KASAR. Digunakeunana pikeun nyarita jeung papada nu geus loma. Ngan tangtu bae ari basa garihal/songong mah tetep henteu pantes digunakeun dina cacampuran anu sopan mah.
Kitu hasil putusan KIBS I jeung KBS VII teh. Tapi tangtu bakal aya bae masalah nu disanghareupan mah, di antarana nyaeta kumaha bahan ajarkeuneun di sakola-sakola, da kapan ari di sakola mah tetep kudu ajeg dina palanggeran anu normatif. Ngan nu tetela ku kitu ku kieu ari Basa Sunda mah tetep kudu dipiara jeung digunakeun.
Sumber: http://www.forumbebas.com/thread-22674.html